SKRIFTLIG FORESPØRGSEL E-2863/99

af Laura González Álvarez (GUE/NGL) til Kommissionen

(18. januar 2000)

Om: Indvirkningen på miljøet af den sydlige vejføring af vejbygningsprojektet mellem Oropesa og Cabanes (Spanien)

Afdelingen for offentlige arbejder under Valencias Generalitat overvejer at bygge en vej mellem Oropesa og La Valld'Alba. Den påtænkte vejføring for strækningen Oropesa-Cabanes 41 C-1358 (3), navnlig i den sydlige del, ville få særlig negativ indvirkning for miljøet. Den vej, der ville blive bygget, ville radikalt ændre landskabet, da den ville indebære en uforholdsmæssig stor skovfældning og jordopfyldning og ville på grund af den nære beliggenhed skade naturområdet Desierto de Las Palmas. Den ville endvidere berøre ca. 70 grotter af speleologisk interesse, herunder den undersøiske grotte i Ullal de la Rambla de Miravet, hvor der er fundet en ny art krebsdyr Typhalatya miravetensis og være til alvorlig skade for blomsterarter af særlig interesse, f.eks. Eucogum valentinum; for så vidt angår faunaen ville fem arter, som er enestående i verden, f.eks. skarnbassen Ildobates neboti, være i fare for at uddø. På samme måde ville en sådan vej berøre adskillige strækninger og være til alvorlig skade for landbrugere og opdrættere. Følgende har taget afstand fra dette projekt: Komiteen for naturområdet Desierto de Las Palmas, byrådet i Cabanes, sammenslutninger af landbrugere og opdrættere, økologiske foreninger, borgergrupper, sociale og kulturelle foreninger, sportsforeninger og foreninger til fremme af turismen samt hundreder af intellektuelle, kunstnere og enkeltpersoner, som har undertegnet et andragende. Dette projekt kunne overtræde adskillige lovgivningsbestemmelser i Valencia og i Spanien samt direktiv 97/62/EØF(1) og 92/43/EØF(2) om bevaring af naturtyper samt vilde dyr og planter; 85/337/EØF(3) om indvirkningen på miljøet; 80/68/EØF om beskyttelse af grundvandet og forordning 3528/86(4) om beskyttelse af skovene. På denne baggrund

Kan Kommissionen da i forbindelse med omtalte projekt undersøge, om ovennævnte direktiver og forordning er overholdt samt anmode de spanske myndigheder om øjeblikkelig som bevarende foranstaltning standse alt arbejde og alle foranstaltninger i dette område, især omtalte vejs sydlige vejføring?

(1) EFT L 305 af 8.11.1997, s. 42.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

(4) EFT L 326 af 21.11.1986, s. 21.

Svar afgivet på Kommissionens vegne af Margot Wallström

(22. februar 2000)

Den af det ærede medlem nævnte vej skulle bygges tæt ved naturområdet Desierto de Las Palmas. Denne zone er af de spanske myndigheder blevet opført på den nationale liste over lokaliteter af fællesskabsbetydning, som vil kunne bidrage til at skabe et sammenhængende Natura 2000-net, jf. Rådets direktiv 92/43/EØF af 21. maj 1992 om bevaring af naturtyper samt vilde dyr og planter. De i denne skriftlige forespørgsel nævnte arter er ikke omfattet af bilagene til habitatdirektivet.

Kommissionen er ikke klar over, om der er foretaget en vurdering af det omhandlede projekts indvirkning på miljøet i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. Men det skal dog nævnes, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering, inden de kan godkendes, jf. artikel 2 i direktivet. Denne bestemmelse gælder for de projekter, der er nævnt i bilag I og II til direktivet. Projekter, der ligesom det i den skriftlige forespørgsel nævnte vejprojekt er omfattet af bilag II, skal vurderes, når medlemsstaterne finder, at det er påkrævet på grund af deres karakter, jf. artikel 4, stk. 2. Projekter af denne kategori skal følgelig vurderes i overensstemmelse med artikel 5-10 i direktivet, når medlemsstaten finder, at det er påkrævet på grund af deres karakter. Det skal bemærkes, at direktiv 85/337/EØF er blevet ændret ved Rådets direktiv 97/11/EF af 3. marts 1997(1). Men i henhold til artikel 3, stk. 2, i direktiv 97/11/EF gælder bestemmelserne i direktiv 85/337/EØF som affattet inden nærværende ændring, hvis en ansøgning om tilladelse er forelagt inden 14. marts 1999.

Kommissionen vil i sin egenskab af traktaternes vogter træffe de nødvendige foranstaltninger for at sikre, at fællesskabsretten overholdes i det foreliggende tilfælde.

(1) EFT L 73 af 14.3.1997.